Die waarheid oor die identiteit en rol van Satan (Deel 4) | "Is en Wat Was en Wat Kom" – die onbekende karakter van Jesus Christus en Sy Woord
← Die waarheid oor die identiteit en rol van Satan (Deel 3)
Die waarheid oor die identiteit en rol van Satan (Deel 5) →
Ons kyk na Esegiël 28 in deel 4 van ons reeks oor die identiteit en rol van Satan en hoekom sommige dan beweer dat Esegiël 28 na Satan verwys. In dele 1 tot 3 van ons reeks oor die identiteit en rol van Satan in God se skepping het ons gekonsentreer op ‘n paar van sy karaktereienskappe. Die Skrifte sê dat hierdie slang ‘listiger’ of dan “vernuftiger” was as al die ander diere! Hier is ‘n paar karaktereienskappe wat die slang het wat baie betekenisvol vir ons is:
Ons het ook gevind dat die slang van die begin af al hierdie eienskappe besit het en dat God die bose of dit wat onheilig is geskep het vir God se doel:
Jes 45:6b-7 Ek is die HERE, en daar is geen ander nie; 7 wat die lig formeer en die duisternis skep, die heil bewerk en die onheil skep: Ek, die HERE, is dit wat al hierdie dinge doen.
Hy is ‘n definitiewe geestelike persoonlikheid wat apart van God en die mens bestaan;
Hy is aangestel om die aarde, dit is die natuurlike denke van elke skepsel, te deurkruis;
Hy het geen respek vir God se heilige ordes nie en slaan toe op die mens se swakpunte;
Hy opereer in die hemele en is God se instrument om mense onder andere te verlei, te mislei, en te versoek.
Daar is diegene in die afvallige Christendom wat beweer dat die slang, of Satan dan, eers perfek was en daarna boos geword het deur sy eie “vrye” wil. Hulle verdraai dan ook Bybelse tekste soos Jesaja 14 en Esegiël 28 om hul punt te staaf. Ons het reeds die verdraaiings in Jesaja 14 kortliks in deel 3 van hierdie reeks aangeraak. Kom ons kyk van wie word gepraat in Esegiël 28:
Eseg 28:1-2 Verder het die woord van die HERE tot my gekom en gesê: Mensekind, sê aan die vors van Tirus: So spreek die Here HERE: Omdat jou hart hoogmoedig was en jy gesê het: Ek is ‘n god, ek bewoon ‘n godewoning in die hart van die seë—terwyl jy tog ‘n mens is en geen god nie—en jou hart gemaak het soos die hart van ‘n god;
Daar was ‘n letterlike koning van Tirus in die geskiedenis wat hier deur God aangespreek word deur die profeet Esegiël. Hier word duidelik gesê dat hy ‘n mens was en dat hy hoogmoedig was in sy hart, soos elke mens van nature is. Niemand sal openlik sê dat hulle ‘n god is nie, maar dit is wat mense dink wat glo dat hulle op hul eie besluite en keuses maak. Geen natuurlike mens kan sien dat God alles in sy of haar lewe ‘werk’ of beinvloed nie:
Die koning van Tirus was definitief ‘n baie wyse man wat aan hom groot rykdom besorg het. Al hierdie dinge het sy hart hoogmoedig gemaak:
Die eerste 10 verse is baie duidelik en ontbloot die hart van hierdie koning van Tirus, en ook ons eie harte as ons oë gegee is om dit te sien. Almal in die eerste Adam is aan dieselfde doodskondisie onderwerp – nietigheid en korrupsie. Daarom is daar ‘n opstanding UIT DIE DOOD nadat ons gesterf het:
Maar ons natuurlike denke oortuig ons dat ons ‘n “vrye” wil het (nogal van God gekry soos die afvalliges beweer) en dit gee ons dan die reg om te maak soos ons wil – soos ‘n god. As ons nie kan sien dat hierdie koning van Tirus na onsself in die eerste Adam verwys nie, word die volgende paar verse ‘n doolhof van verwarring wat die menigte afvalliges dan uitbuit om mense agter hulle aan te trek. Ons almal se hart is van nature, uit die hand van die Skepper, verdorwe:
Eseg 28:11-12 Verder het die woord van die HERE tot my gekom en gesê: Mensekind, hef ‘n klaaglied aan oor die koning van Tirus, en sê vir hom: So spreek die Here HERE: Jy was die seëlring van eweredigheid, vol wysheid en volmaak in skoonheid.
Dit beteken glad nie wat die afvalliges wil hê dit moet sê nie. Die Woord van God sê dat die koning van Tirus en ons almal in die vlees NOOIT “heel” of “perfek” was nie. Die wingerdstok is onvolmaak om enigiets van te maak, selfs toe dit “tâmıym” of dan “volmaak” of “heel” was! Soos hierdie koning en almal van ons in die vleeslike skepping, het God ons volmaak gemaak vir die doel waarvoor Hy ons wil gebruik – ons was nie geestelik volmaak nie! Vlees kan nooit gees wees nie! Die Skrifte noem dat alles in die fisiese skepping ‘baie goed’ gemaak was deur God. Maar was dit geestelik perfek? Nee!
“Wysheid” wat sê dat die aardse dinge geestelik is en daarby ook perfek is, is duiwels – dit is nie Goddelik nie! In vers 13 word genoem dat hierdie koning van Tirus ‘in Eden’ was wat dan verdere verwarring bring as mens na die valse leraars luister?
Die afvalliges sê kyk daar is dit duidelik – dit praat van die slang (of dan Satan) wat Adam en Eva in die tuin van Eden verlei het. Die slang was mos daar! Hulle vergeet heeltemal dat Adam (en almal in hom) ook in Eden was. Die koning van Tirus en almal van ons was IN die eerste Adam IN Eden, die tuin van God.
Is dit regtig so moeilik om te sien dat hierdie gedeelte nie uitsluitlik na Satan verwys nie, maar wel eerder na elke mens in Adam? As jy die oë gegee is om dit te sien, sal jy hierdie gedeelte op jouself toepas…hier word van niemand anders as na ek en jy verwys in Esegiël 28.
In deel 5 sal ons verder gaan in Esegiël 28.